సతీహితబోధిని

స్త్రీల కోసం ప్రత్యేకించి స్థాపించిన మాసపత్రిక సతీహితబోధిని. దీన్ని కందుకూరి వీరేశలింగం పంతులు 1883 లో ప్రారంభించాడు. మూడు సంవత్సరాల తరువాత ఆగిపోయి, తిరిగి 1888లో ప్రచురణ ప్రారంభమైంది. తెలుగులో స్త్రీల కోసం వెలువడిన మొట్టమొదటి పత్రిక సతీహితబోధిని. ఆయన తన స్వీయచరిత్రలో తెలుగు స్త్రీలకై తొలి వచన పుస్తకము నేనే వ్రాసితిని అని రాసుకున్నాడు. 

 రచనలు 
సతీహితబోధినిలో స్త్రీల ఆరోగ్యం, చిన్న పిల్లల ఆరోగ్యం, స్తీ విద్యలాంటి విషయాలపై విజ్ఞానదాయకమైన రచనలు వెలువడేవి. స్త్రీ విద్యకు సంబంధించిన అంశాలు, పతివ్రతా ధర్మాలు గురించి వ్యాసాలు రాసేవారు. ప్రకృతి శాస్త్రం, వైద్య శాస్త్రాలకు సంబంధించిన ప్రాథమిక పరిజ్ఞానాన్ని స్త్రీలకు అందించాలని, సంసారాన్ని చక్కదిద్దుకునే ధైర్య, స్థెర్యాలు వాళ్ళకు కలిగేటట్టు చేయాలనీ ఈ పత్రిక ఉద్దేశం.

1888 లో ఈ పత్రిక ప్రచురణ తిరిగి మొదలైనపుడు, 'హిందూజన సంస్మారిణి' పత్రిక ఇలా ప్రచురించింది.

“స్త్రీల ఉపయోగార్థమయి 'సతీహితబోధిని' అను పత్రిక చైత్ర (ఏప్రిల్‌) మాసము నుండి మరల మ.రా.శ్రీ బ్రహ్మశ్రీ కందుకూరి వీరేశలింగంగారి చేత ప్రకటించబడును. దానియందు స్రీలకు ఉపయోగించు నీతిబోధకములైన కథలును, ఉపన్యాసములును, స్త్రీ ధర్మములును, పుణ్య చరిత్రములును, ఆరోగ్య ధర్మములను, వైద్యాంశములును జ్ఞానదాయకములగు నితర విషయములును ప్రచురింపబడును." 

సతీ హితబోధిని ముఖపత్రం మీద ఓ శ్లోకం ఉండేది. అది -అరక్షితా గృహేరుద్దా! పురుషైరాప్తకారిభః

ఆత్మాన మాత్మానా యాస్తురక్షేయుస్తాస్యు రీక్షితాః
ఇంట్లో పురుషుల నిర్బంధంలో ఉండే స్త్రీలు సురక్షితంగా ఉన్నట్లు కాదు. ఏ స్త్రీలు తమను తాము రక్షించుకుంటారో వారు సురక్షితంగా ఉన్నట్లు అని దీని కర్థం.

వీరేశలింగం రాసిన సత్యవతీ చరితము నవలను సతీహితబోధిని లో ధారావాహికంగా ప్రచురించాడు.

 మూలాలు 

వర్గం:రాజమండ్రి నుండి ప్రచురితమైన తెలుగు పత్రికలు
వర్గం:మూతబడి తిరిగి మొదలైన తెలుగు పత్రికలు
వర్గం:మూతబడిన తెలుగు పత్రికలు
వర్గం:తెలుగు మహిళల పత్రికలు
వర్గం:19 వ శతాబ్దపు తెలుగు పత్రికలు
వర్గం:తెలుగు మాసపత్రికలు